SÚŤAŽNÝ PORIADOK SZOŠ

v orientačnej cyklistike

Súťažný poriadok SZOŠ v orientačnej cyklistike (orientačné preteky na horských bicykloch) platí pre preteky a dlhodobé súťaže vypisované každoročne prostredníctvom vykonávacích predpisov. Určuje podmienky účasti pretekárov, spôsob uskutočnenia a vyhodnotenia týchto súťaží.

1. Základné ustanovenia

1.1. 

Súťažný poriadok pretekov SZOŠ v orientačnej cyklistike (súťažný poriadok) ustanovuje podmienky majstrovských a dlhodobých súťaží v orientačnej cyklistike (OC), ktoré vypisuje SZOŠ.

1.2. 

Rozdelenie súťaží

a) súťaže majstrovské

– majstrovstvá Slovenskej republiky v OC na klasických tratiach

– majstrovstvá Slovenskej republiky v OC na krátkych tratiach

– majstrovstvá Slovenskej republiky v OC na dlhých tratiach

– majstrovstvá Slovenskej republiky v OC s voľným výberom kontrolných stanovíšť

– majstrovstvá Slovenskej republiky v OC v pretekoch štafiet

b) súťaže dlhodobé

– Slovenský pohár v OC

c) iné súťaže

1.3. 

Usporiadateľom súťaží je SZOŠ, ktorý poverí usporiadaním pretekov niektorý oddiel alebo klub. Usporiadateľom môže byť aj iná organizácia v SZOŠ neregistrovaná.

2.1. 

· majstrovstvá Slovenskej republiky v OC na klasických tratiach (MSR OC klas.)

· majstrovstvá Slovenskej republiky v OC na krátkych tratiach (MSR OC KT)

· majstrovstvá Slovenskej republiky v OC na dlhých tratiach (MSR OC DT)

· majstrovstvá Slovenskej republiky v OC v pretekoch s voľným výberom kontrolných stanovíšť (MSR OC VV)

· majstrovstvá Slovenskej republiky v OC v pretekoch štafiet

2.1.1. 

MSR OC klas., KT, VV a DT sú preteky jednotlivcov v kategóriách:

– juniorky (W –18)

– ženy (W-)

– veteránky (W 40–)

– juniori (M –18)

– muži (M 19–)

– veteráni (M 40–)

– veteráni (M 50–)

2.1.2. 

Na MSR OC klas., KT, VV a DT môžu štartovať prihlásení pretekári bez obmedzenia výkonnosti.

2.1.3. 

Žrebovanie štartovného poradia je neverejné a s ohľadom na výkonnostné skupiny. Pokiaľ je to možné, treba štartové poradie upraviť tak, aby pretekári jedného klubu na tej istej trati neštartovali tesne po sebe.

2.1.4. 

Minimálny štartovný interval je pre preteky klas., VV a DT 3 min., pre preteky KT 2 min.

2.1.5.

Víťaz v každej kategórii získa titul „Majster Slovenska v OC na klasickej trati” alebo „Majster Slovenska v OC na krátkej trati” alebo „Majster Slovenska v OC na dlhej trati” alebo „Majster Slovenska v OC vo voľnom výbere KS” na príslušný rok.

Pre udelenie majstrovských titulov v majstrovských súťažiach je podmienkou štart najmenej 3 pretekárov (družstiev) v kategórii. Udelenie titulu „Medzinárodný majster SR” je podmienené:– štartom aspoň 1 zahraničného pretekára (nečlena SZOŠ) v príslušnej kategórii,– vypísaním Medzinárodných majstrovstiev SR v rozpise pretekov.

2.1.6.

Na MSR OC klas., KT, VV i DT získava licenciu (platí len pre preteky v OC):

A - 10 % klasifikovaných pretekárov v príslušnej kategórii,

B - 40 % klasifikovaných pretekárov v príslušnej kategórii.

2.2. 

- majstrovstvá Slovenskej republiky v OC v pretekoch štafiet

2.2.1.

M SR v OC v pretekoch štafiet sú preteky n-členných štafiet v týchto kategóriách:

- ženy (W-)

- muži (M-)

2.2.2.

Zloženie štafiet je podmienené klubovou príslušnosťou. 

2.2.3.

Víťaz v každej kategórii získa titul „Majster Slovenska v OC v pretekoch štafiet” na príslušný rok.

3. Slovenský pohár OC (SP OC)

3.1. 

SP OC je viackolovou súťažou jednotlivcov v kategóriách:

– juniorky (W –18)

– ženy (W-)

– veteránky (W 40–)

– juniori (M –18)

– muži (M 19–)

– veteráni (M 40–)

– veteráni (M 50–)

– žiaci (M -14, W –14)

3.2. 

V SP OC môžu štartovať pretekári bez obmedzenia výkonnosti. Prihlásenie sa uskutočňuje štartom aspoň na jedných pretekoch SP OC.

3.3. 

Žrebovanie štartovného poradia je neverejné a s ohľadom na výkonnostné skupiny. Pokiaľ je to možné, treba štartové poradie upraviť tak, aby pretekári jedného klubu na tej istej trati neštartovali tesne po sebe.

3.4. 

Minimálny štartovný interval je pre preteky klas., VV a DT 3 min., pre preteky KT 2 min.

3.5. 

Hodnotenie SP OC:

3.5.1. 

Do SP OC sa hodnotia výsledky z pretekov zaradených do SP OC Sekciou OC SZOŠ pre daný rok.

3.5.2. 

Do celkového hodnotenia pretekára sa počíta súčet najvyšších bodových hodnôt z 2/3 uskutočnených pretekov. Presný počet určí Sekcia OC vo Vykonávacích predpisoch OC pre príslušný rok.. Pretekári sú v hodnotení zoradení zostupne. V prípade rovnosti súčtu bodov rozhodne o ich poradí porovnanie najvyššej bodovej hodnoty dosiahnutej v ktoromkoľvek kole SP OC. Ak bude aj v tomto porovnaní zhodný výsledok, dvaja alebo viac pretekárov sa o uvedené poradie delia.

3.5.3. 

V SP OC získavajú pretekári body podľa tohoto výpočtu:

Počet bodov x - tého pretekára sa vypočíta podľa vzorca

 Bx = 100 x (2 - Tx/Tv)

Tx = čas dosiahnutý x - tým pretekárom, Tv = čas víťaza. Výpočet sa robí na 2 desatinné miesta s matematickým zaokrúhlením. Pretekári, ktorí dosiahli v daných pretekoch dvojnásobok času víťaza (Tv), pretekári diskvalifikovaní a tí čo vzdali, získajú 0 (nula) bodov.

3.5.4. 

Rozhodnutím Sekcie OC SZOŠ môže byť udelený priemer bodov:

– reprezentantom, ktorí budú v dobe konania pretekov reprezentovať,

– pretekárom z usporiadajúceho klubu, alebo pretekárom, ktorým bola z technickej chyby usporiadateľa zrušená kategória (vo výsledkoch treba zverejniť zoznam),

– v prípade technickej chyby, ktorá ovplyvnila výsledok iba malej časti pretekárov, týmto pretekárom. Týchto pretekárov musí usporiadateľ zverejniť v oficiálnej výsledkovej listine.

Priemerná hodnota sa vypočíta zo štyroch najvyšších bodových ziskov pretekára. Jednému pretekárovi môže byť započítaný maximálne jeden priemer v jednom ročníku SP.

3.5.5. 

Do hodnotenia sú zaradení pretekári, ktorí štartovali aspoň v jednom kole SP OC a splnili podmienky registrácie.

3.6.

V SP OC získa licenciu:

A - 20 % pretekárov, ktorí získali aspoň 50 % bodov víťaza v príslušnej kategórii,

B - pretekári, ktorí získali aspoň 50 % bodov víťaza v príslušnej kategórii.

4. Záverečné ustanovenia

4.1. 

Výklad tohoto poriadku podáva Sekcia OC SZOŠ.

4.2. 

Zmeny a doplnky tohoto poriadku schvaľuje Sekcia OC SZOŠ.

4.3. 

Tento súťažný poriadok schválilo Predsedníctvo SZOŠ dňa 9. 4. 2002.

